**Potencianövelő étrend-kiegészítőket vont ki a forgalomból a NÉBIH gyógyszer-hatóanyag jelenléte miatt**

**Internetes próbavásárlás útján rendelte a Nemzeti Élelmiszerlánc-biztonsági Hivatal (NÉBIH) azt a két, Kínából származó étrend-kiegészítőt, amelyekben a szakemberek gyógyszer-hatóanyagot találtak. Az étrend-kiegészítők élelmiszernek minősülnek, amelyekben szigorúan tilos a gyógyszer-hatóanyagok jelenléte. A nem engedélyezett összetevők miatt a hatóság azonnali hatállyal elrendelte – minőség-megőrzési időre és tételszámra való tekintet nélkül – a termékek forgalomból történő kivonását.**

Tiltott összetevő miatt vont ki a forgalomból két, Kínából származó étrend-kiegészítő terméket a NÉBIH. Az internetes próbavásárlással rendelt, kifejezetten férfiak számára kifejlesztett potencianövelő szerek célellenőrzése során a hatóság mindkét termékben gyógyszer-hatóanyagot mutatott ki.

Az érintett termékek azonosító adatai:

* **Ingenium Növényi komponenseket tartalmazó étrend-kiegészítő kapszula (4 kapszula)**

Magyarországi forgalmazó: VIAPHARMA BT. 1164 Budapest, Vidám vásár út 71/b.

OGYÉI nyilvántartási szám: 13490/2013

Gyógyszerhatóanyag jelenléte: Thioaildenafil

* **SPX – Növényi kivonatokat tartalmazó étrend-kiegészítő kapszula férfiak részére (2 kapszula)**

Magyarországi forgalmazó: Outletclub.hu Kft. 6726 Szeged, Bérkert utca 92. B. ép.

OGYÉI nyilvántartási szám: 13485/2013

Gyógyszerhatóanyag jelenléte: Sildenafil, Tadalafil

A hatályos jogszabályok értelmében a gyógyszer-hatóanyagok jelenléte kizárólag gyógyszerekben engedhető meg, melyeket ellenőrzött és kontrollált körülmények között állítanak elő. Ezen anyagok élelmiszerben történő felhasználása – ideértve az étrend-kiegészítőket is – szigorúan tilos! Az orvosi szakértelem és felügyelet hiányában az emberi szervezetbe kerülő gyógyszer-hatóanyagok keringési vagy idegrendszeri problémákat okozhatnak.

A NÉBIH – minőség-megőrzési időre és tételszámra való tekintet nélkül – elrendelte a termékek forgalomból történő kivonását, valamint a vásárlókhoz már eljutott étrend-kiegészítők azonnali visszahívását. A magyar forgalmazóknál lévő készleteknél a hatóság azonnali hatállyal megtiltotta a forgalomba hozatalt. Az eljárás folyamatban van, a forgalmazókkal szemben élelmiszer-ellenőrzési bírságot szab ki a NÉBIH.

Az érintett termékek fotói elérhetők a NÉBIH honlapján.

A hivatal kéri a vásárlókat, amennyiben a fenti készítmények forgalmazását észlelik – a lakosság egészségének védelme és a mielőbbi hatósági intézkedés érdekében – jelezzék azt a NÉBIH Zöldszámán (06-80/263-244) vagy e-mail címén (ugyfelszolgalat@nebih.gov.hu)!

2017. augusztus 15.

Nemzeti Élelmiszerlánc-biztonsági Hivatal